b'\n_START_ARTICLE_\nComitatul Cluj\n_START_SECTION_\nGeografie\n_START_PARAGRAPH_\nComitatul Cluj se \xc3\xaenvecina la vest cu Comitatul Bihor (Bihar), la nord cu comitatele S\xc4\x83laj (Szil\xc3\xa1gy) \xc8\x99i Solnoc-D\xc4\x83b\xc3\xa2ca (Szolnok-Doboka), la est cu comitatele Bistri\xc8\x9ba-N\xc4\x83s\xc4\x83ud (Beszterce-Nasz\xc3\xb3d) \xc8\x99i Mure\xc8\x99-Turda (Maros-Torda) \xc8\x99i la sud cu Comitatul Turda-Arie\xc8\x99 (Torda-Aranyos). R\xc3\xa2urile Cri\xc8\x99ul Repede (Sebes-K\xc3\xb6r\xc3\xb6s) \xc8\x99i Some\xc8\x99ul Mic (Kis-Szamos) curgeau pe teritoriul comitatului. Suprafa\xc8\x9ba comitatului \xc3\xaen 1910 era de 5.006 km\xc2\xb2, incluz\xc3\xa2nd suprafe\xc8\x9bele de ap\xc4\x83.\xc2\xb2\n_START_SECTION_\nIstorie\n_START_PARAGRAPH_\nComitatul medieval Cluj format \xc3\xaen secolul XI dispare \xc3\xaen 1784 odat\xc4\x83 cu \xc3\xaemp\xc4\x83r\xc8\x9birea \xc3\xaen Bezirke decis\xc4\x83 de \xc3\xaemp\xc4\x83ratul habsburgic Iosif al II-lea, apoi este restabilit \xc3\xaen cadrul Regatului Ungar, dar cu un teritoriu mai concentrat \xc8\x99i cu limite simplificate, prin reforma administrativ\xc4\x83 legat\xc4\x83 de constituirea Imperiului Austro-Ungariei \xc3\xaen 1876, care desfiin\xc8\x9beaz\xc4\x83 Marele-Principat al Transilvaniei._NEWLINE_\xc3\x8en 1918, urmat\xc4\x83 fiind de confirmarea Tratatului de la Trianon din 1920, comitatul, al\xc4\x83turi de \xc3\xaentreaga Transilvanie istoric\xc4\x83, a devenit parte a Rom\xc3\xa2niei. Imediat dup\xc4\x83 primul r\xc4\x83zboi mondial, Comitatul Cluj a fost redenumit jude\xc8\x9bul Cojocna, ca o traducere literal\xc4\x83, dar inexact\xc4\x83, a numelui Kolozs \xc3\xaen "Cojocna", iar \xc3\xaen 1925 a devenit jude\xc8\x9bul Cluj. \xc3\x8en perioada 1940-1944, aceast\xc4\x83 regiune a fost ocupat\xc4\x83 de Ungaria, \xc3\xaen urma Dictatului de la Viena._NEWLINE_Majoritatea teritoriului Comitatului Cluj se reg\xc4\x83se\xc8\x99te azi \xc3\xaen jude\xc8\x9bul Cluj; unele p\xc4\x83r\xc8\x9bi ale comitatului se afl\xc4\x83 \xc3\xaen actualele jude\xc8\x9be S\xc4\x83laj (nord-vest), Bistri\xc8\x9ba-N\xc4\x83s\xc4\x83ud (nord-est) \xc8\x99i Mure\xc8\x99 (sud-est) din Rom\xc3\xa2nia.'